মানবজমিন ডেস্ক | ২৬ মার্চ ২০২০, বৃহস্পতিবার, ৯:২০
বিএনপি চেয়ারপারসন বেগম খালেদা জিয়াকে কারাগার থেকে অস্থায়ী মুক্তি দেয়ার সিদ্ধান্তের প্রশংসা করেছে যুক্তরাষ্ট্র। গতকাল তাকে মানবিক কারণে ২টি শর্তে মুক্তি দেয়ার সিদ্ধান্তের কথা ঘোষণা করেন আইনমন্ত্রী এডভোকেট আনিসুল হক। এ বিষয়ে যুক্তরাষ্ট্রের দক্ষিণ এশিয়া বিষয়ক যুক্তরাষ্ট্রের শীর্ষস্থানীয় কূটনীতিক অ্যালিস ওয়েলস টুইট করেছেন। তিনি বলেছেন, খালেদা জিয়াকে মুক্তি দেয়ার সিদ্ধান্তকে স্বাগত জানায় যুক্তরাষ্ট্র। একই সঙ্গে করোনা ভাইরাস বিস্তারের বিষয় উল্লেখ করে তিনি উদ্বেগ প্রকাশ করেন। টুইটে তিনি বলেছেন, বৈশ্বিক এই মহামারিতে (করোনা ভাইরাস সংক্রমণ) এমন নেতৃত্ব প্রয়োজন, যা সমবেদনা ও জাতীয় ঐক্যকে অগ্রাধিকার দেয়। এ খবর দিয়েছে বার্তা সংস্থা এএফপি।